**Náboženská výchova /Etická výchova**
Pri priebežnej klasifikácii učiteľ hodnotí očakávané výstupy stanovené vo výkonovom štandarde v príslušnom ročníku, alebo v cieľoch učebných osnov, prípravu na vyučovanie (domáce úlohy), prácu s pracovným zošitom, riešenie teoretických a praktických úloh.

Pri súhrnnej klasifikácii hodnotí: a) učebné výsledky žiaka, ktoré dosiahol vo vyučovacom predmete v súlade s požiadavkami vymedzenými v učebných osnovách

b) osvojené kľúčové kompetencie

c) stupeň tvorivosti a samostatnosti prejavu

d) osvojenie potrebných vedomostí, skúseností, zručností a ich tvorivú aplikáciu

e) usilovnosť a vzťah žiaka k činnostiam v edukačnom procese

f) snahu o rozvoj svojich kompetencií

Čo učiteľ náboženskej/etickej výchovy nehodnotí?
V školskom vyučovaní sa nehodnotí účasť na liturgickom slávení v Cirkvi, (teda chodenie do kostola), nakoľko školské vyučovanie náboženskej výchovy je ponuka pre život s Cirkvou a nie kontrola života s Cirkvou. Nehodnotí sa postoj k Bohu, ale k edukačnému procesu v predmete.

Kritériá hodnotenia:

**1** – žiak svedomito pristupuje k práci na hodinách, rieši úlohy, pracovné listy, aktívne sa zapája do vyučovacieho procesu, poctivo si plní všetky domáce úlohy a svedomito sa pripravuje na každú vyučovaciu hodinu.

**2** – žiak pracuje na hodine, aktívne sa zapája do vyučovacieho procesu, no má menšie nedostatky pri riešení úloh a plnení si domácich úloh, avšak s pomocou učiteľa ich vie ľahko odstrániť.

**3** – žiak sa podieľa na vyučovacom procese, avšak má v predmete nedostatky, pri riešení úloh potrebuje pomoc učiteľa, pri plnení domácich úloh má chyby, je menej samostatný a pri ústnom prejave potrebuje pomoc učiteľa.

**4** – žiak má vo vyučovacom procese väčšie nedostatky, v písomnom aj ústnom prejave je nesamostatný, odkázaný na pomoc učiteľa, zaostáva pri plnení domácich úloh, ktoré sú nejasné, nepresné a nedokončené.

**5** – žiak má vážne nedostatky vo vyučovacom procese, neplní si svoje povinnosti, často zabúda na domáce úlohy, je nesamostatný a na hodinách nesústredený. Nezaujíma ho vyučovací proces, ani činnosti, ktoré vykonávajú.

**Pracovné vyučovanie**

Hodnotenie má v prvom rade funkciu pozitívne motivovať žiaka. Pri hodnotení žiaka má prednosť pozorovanie jeho výkonu s predchádzajúcim výkonom, nie porovnávanie s výkonom spolužiakov. Nie je nutné známkovať každý výkon a prácu žiaka. Žiaci sú hodnotení známkou. Je to špecifický predmet, v ktorom sa hodnotí duševná a manuálna činnosť. U žiakov hodnotíme či sa im podarilo zhotoviť rôzne jednoduché výrobky a úžitkové predmety.

Kritéria hodnotenia:

**1** – Žiak si svedomito nosí všetky pomôcky a materiály podľa zadania vyučujúceho. Pracuje samostatne, je tvorivý, nápaditý, jeho výsledky sú kvalitné až originálne. Plní všetky úlohy podľa platných učebných osnov.

**2** – Žiak si nosí všetky pomôcky a materiály podľa zadania vyučujúceho. Pracuje samostatne, no občas potrebuje pomoc učiteľa. Jeho výsledky sú dokončené s menšími nedostatkami.

**3** – Žiak si občas zabúda pomôcky a tým nemôže tvoriť a pracovať podľa zadania. Pri nápadoch potrebuje pomoc učiteľa. Podstatnejšie nepresnosti dokáže s učiteľovou pomocou opraviť. V prejave má častejšie nedostatky v správnosti, presnosti, výstižnosti. Výsledky jeho činností sú menej kvalitné.

**4** - Žiak má závažné medzery v celistvosti a úplnosti osvojenia poznatkov a zákonitostí podľa učebných osnov ako aj v ich využívaní. Pri riešení teoretických a praktických úloh s uplatňovaním kľúčových kompetencií sa vyskytujú podstatné chyby. Je nesamostatný. Vážne nedostatky dokáže žiak s pomocou učiteľa opraviť.

**5** - Žiak si neosvojil vedomosti a zákonitosti požadované učebnými osnovami, má v nich závažné medzery, preto ich nedokáže využívať. Na vyučovacie hodiny si nenosí pomôcky. Je nesamostatný pri využívaní poznatkov, hodnotení javov, nevie svoje vedomosti uplatniť ani na podnet učiteľa.

**Hudobná výchova**

Hodnotenie hudobnej výchovy je špecifické, pretože musí zohľadniť špecifický prínos hudobnej výchovy k vzdelanostnému rastu a formovaniu osobnosti žiaka. Dôležitá je motivačná funkcia hodnotenia, a to najmä pri menej nadaných žiakov. Teda aktuálny výkon žiaka hodnotíme vzhľadom na jeho možnosti. Hodnotenie HUV vyžaduje osobný, diferencovaný prístup učiteľa k žiakovi. Ťažiskovou formou hodnotenia je slovné hodnotenie a na základe pozorovania hodnotenie známkou. Podklady na hodnotenie a klasifikáciu výchovno-vzdelávacích výsledkov žiaka získava učiteľ najmä týmito metódami, formami a prostriedkami: • sústavným pozorovaním hudobných prejavov žiaka a jeho pozornosti na vyučovaní - neodporúča sa vyžadovať sólový hudobný výkon žiaka, úroveň hudobných činností sledujeme v skupinách • hodnotíme reakcie žiaka na hudbu slovom, pohybom, prípadne výtvarným prejavom

Kritériá hodnotenia:

**1 -** je usilovný, vytrvalý, pracuje primerane svojmu veku, prevažne samostatne, tvorivo a pohotovo uplatňuje osvojené zručnosti, vedomosti, návyky v úlohách, úspešne ich rozvíja v skupinovom a individuálnom prejave, dokáže vyjadriť veku primerané postoje, názory na hudobné umenie

- individuálny spev nie je podmienkou, pokiaľ sa úspešne a aktívne realizuje v ostatných hudobných činnostiach

**2** - je menej samostatný, iniciatívny a tvorivý • menej využíva svoje schopnosti v individuálnom a kolektívnom prejave

**3** - chýba mu iniciatívnosť a tvorivosť • je málo aktívny a snaživý, potrebuje sústavnú pomoc a povzbudenie učiteľa

**4** - žiak realizuje edukačné úlohy na nízkej úrovni, nezapája sa do hudobných činností a ak, tak len s pomocou učiteľa

**5** - žiak nespĺňa kritériá, nezapája sa do hudobných činností ani na pokyn učiteľa, nespolupracuje a neplní si praktické úlohy.

**Výtvarná výchova**

Žiaka vedieme k sebahodnoteniu. Žiak je hodnotený z úloh v rámci rozličných metodických radov, aby bola vyváženosť výkonu žiaka, nakoľko môžu byť rozdiely vzhľadom na rôznorodosť záujmov a schopností žiakov. Berieme ohľad na to, že výtvarný prejav súvisí s fantáziou, záujmami žiaka a že toto hľadisko sa bude prejavovať a v jeho riešení výtvarných úloh. Uprednostňujeme osobný, diferencovaný prístup.

Výsledok výtvarných činností (artefakt) nie je jediným predmetom hodnotenia, ale zvažujeme všetky nižšie vymenované kritériá - hodnotíme proces výtvarných činností, prípravu pomôcok, pretože práve v rámci tohto procesu dochádza k formácii osobnosti žiaka a k získaniu kompetencií - k napĺňaniu cieľov výtvarnej výchovy. Podklady na hodnotenie a klasifikáciu výchovno-vzdelávacích výsledkov žiaka získava učiteľ najmä týmito metódami, formami a prostriedkami:

- sledovaním stupňa rozvoja individuálnych osobnostných predpokladov a nadania

- hodnotením prístupu k činnostiam z hľadiska prípravy pomôcok, tvorivosti, experimentovania, cieľavedomosti riešení, záujmu o činnosti v rámci edukačných úloh a schopnosti spolupracovať

Kritériá hodnotenia:

**1** - je usilovný, vytrvalý, tvorivý, pracuje primerane svojmu veku, prevažne samostatne

- dokáže rešpektovať vlastný tvorivý výsledok a je tolerantný voči tvorivým prejavom, názorom a vkusu iných

- dokáže zrealizovať artefakt primerane svojmu veku a schopnostiam

- snaží sa a svedomito si nosí pomôcky na hodiny VYV

**2** - v podstate spĺňa kritériá 1. stupňa hodnotenia, ale je menej samostatný, iniciatívny a tvorivý

**3** - chýba mu iniciatívnosť a tvorivosť, nerozlišuje svoju flexibilnosť, neosvojuje si nové vyjadrovacie prostriedky, podlieha stereotypom

4 - žiak realizuje edukačné úlohy na nízkej úrovni bez vlastného vkladu

5 - žiak nespĺňa kritériá, nemá záujem o výtvarné aktivity, neguje vyučovací proces.

**Telesná výchova**

Hodnotenie telesnej výchovy má výnimočné a špecifické postavenie v rámci vzdelávania žiakov mladšieho školského veku, pričom vychádza zo všeobecných cieľov vzdelávacej oblasti „Zdravie a pohyb" platné pre celú školskú telesnú výchovu. Žiaci sú hodnotení slovne a písomne, hodnotenie je komplexné, založené na princípe individuálneho prístupu k osobnosti. Hlavným kritériom hodnotenia je individuálne zlepšenie v pohybových zručnostiach, vedomostiach, psychomotorických schopnostiach, v snahe o lepšie výkony, ale aj angažovanosť v telesnej výchove. V smere k žiakovi prevláda pozitívne hodnotenie. Metódy a formy:

* evidentný prejav radosti, netrpezlivosti pred vyučovaním telesnej výchovy, ale aj prejavený záujem o dianie, obsah a priebeh telovýchovného procesu,
* objem a intenzita vynakladaného úsilia, zaujatie, celková aktivita, snaha o zvládnutie (osvojenie) učiva, túžba po lepšom individuálnom výkone, vyžiadanie hodnotenia výkonu v priebehu vyučovania telesnej výchovy.

Kritéria hodnotenia:

**1** - Žiak si osvojí hodnotenú pohybovú činnosť tak, že ju vykonáva technicky správne, účelne, rytmicky. Orientuje sa v priestore, má pekné držanie tela, pohyb v súlade s hudbou. V pohybovej činnosti preukazuje samostatnosť, tvorivosť. V hre je iniciatívny, dodržiava pravidlá a účelne uplatňuje osvojené herné činnosti. Má aktívny vzťah k telovýchovnej, športovej a turistickej činnosti a záujem o vlastné telesné zdokonaľovanie.

**2** - Žiak vykonáva pohyb - s drobnými chybami v technike ale účelne, plynule, rytmicky. Orientuje sa v priestore, v držaní telá má malé nedostatky podobne ako vo vyjadrení hudby pohybom. V hre je kolektívny a zriedka porušuje pravidlá hry. Žiakove vedomosti sú v podstate celistvé a presné ( s nevýznamnými chybami). Uplatňuje ich s malou pomocou učiteľa pri riešení pohybových úloh.

**3** - žiak je v pohybových činnostiach skôr pasívny
a nedosahuje pri osvojovaní pohybových zručností takú úroveň, na ktorú má individuálne
predpoklady. Neprejavuje záujem a snahu k zlepšeniu svojej výkonnosti a zdatnosti. Nezapája
sa samostatne do činností v rámci hodiny a nezapája sa do športových činností mimo
vyučovania. V príprave na vyučovanie sa vyskytujú nedostatky. Evidujú sa neodôvodnené
absencie na pohybových aktivitách vo vyučovacích hodinách.

**4** - Žiak pohyb vykonáva s veľkými technickými chybami, alebo len čiastočne, resp. ho vykonáva s veľkou pomocou učiteľa. V prístupe k pohybovým činnostiam
ľahostajný a pri osvojovaní pohybových zručností nedosahuje štandard napriek tomu, že má
individuálne predpoklady. Neprejavuje záujem o zlepšenie svojho fyzického stavu
a potrebných vedomostí. V hre je zväčša nepohotový, netvorivý, pasívny, nekolektívny a porušuje pravidlá. Jeho postoj k telesnej výchove je negatívny.

**5** – žiak je úplne ľahostajný k vyučovaniu, ignoruje obsah vyučovania a odmieta sa zapájať do pohybových činností na vyučovacej hodine. Jeho pohybové zručnosti nedosahujú štandard a neprejavuje záujem o zlepšenie svojej fyzickej zdatnosti. Odmieta sa zapájať aj do kolektívnych činností. Žiak vôbec neprejavuje úsilie plniť uložené úlohy na hodinách telesnej výchovy. Má negatívny postoj k hodinám telesnej výchovy so snahou vyhnúť sa tejto činnosti.

**Informatika**

Pri hodnotení vychádzame z výkonového štandardu, záväzného cieľa, obsahu konkrétnej
úlohy, ako aj z možností žiakov z hľadiska ich schopností pracovať s počítačom. Pri
hodnotení žiaka bude mať prednosť porovnávanie jeho výkonu s predchádzajúcimi výkonmi.
Hodnotíme nielen výsledok činnosti, ale celý proces a prístup žiaka v rámci tohto procesu.
U žiakov hodnotíme:
- zvládnutie základnej obsluhy počítača a jeho prídavných zariadení
- osvojenie si základných postupov pri práci s textom
- osvojenie si základných zručností kreslenia v grafickom prostredí
- schopnosť pracovať s príbehmi, s multimédiami, so štruktúrami
- zvládnutie základných IKT nástrojov na komunikáciu
- zvládnutie práce s webovou stránkou, vyhľadávania na webe
- osvojenie si bezpečného správania sa pri práci s počítačom
- schopnosť využiť IKT v iných predmetoch prostredníctvom počítačových didaktických
hier
- schopnosť diskutovať o kladoch a záporoch digitálnych technológií a o princípoch dodržiavania autorských práv

Kritéria hodnotenia:

1 – žiak na hodinách pracuje podľa pokynov vyučujúceho, ovláda základné zručnosti pri práci s počítačom, pri úlohách pracuje samostatne, je tvorivý a plní si všetky úlohy a zadania.

2 – žiak na hodinách pracuje podľa pokynov vyučujúceho, ovláda základné zručnosti pri práci s počítačom, no občas potrebuje pomoc učiteľa pri riešení niektorých úloh alebo pri práci v jednotlivých programoch. Jeho výkon je primeraný s menšími nedostatkami.

3 – žiak na hodinách pracuje s pomocou učiteľa ale úlohy vypracuje. Je menej samostatný a má problém s niektorými základnými zručnosťami pri práci s pc. Občas si zabúda plniť svoje domáce úlohy.

4 – žiak má veľké nedostatky pri práci s pc. Je nesamostatný, neovláda základné zručnosti pri práci s pc. Úlohy si plní s pomocou učiteľa no s vážnymi nedostatkami, ktoré nevie napraviť.

5 – žiak si neplní svoje úlohy, odmieta pracovať na hodinách podľa pokynov vyučujúceho, neovláda základné zručnosti pri práci s pc.